Brandwag netbal op pad na nasionale uitkloptoernooi | News24
Brandwag netbal op pad na nasionale uitkloptoernooi
=Brandwag se eerste span netbalspelers (agter van links) Martelize Kruger, Siba Nika en Chanri Strydom. Voor is Cayla Colling, Zoë Marais, Mothira Mohammed (kaptein), Caryn-Ann Howard en Johané Smalberger (onderkaptein). Afwesig: Rozanne du Preez. Foto:KAREN PIENAAR
Brandwag se eerste netbalspan vertrek vandag na Bokburg om die Oos-Kaap by die Nasionale Skole Uitkloptoernooi te gaan verteenwoordig in die o.18-afdeling.
Brandwag se span het hulself reeds vroeër vanjaar weereens as die top span in die metro bewys deur alle plaaslike opposisie uit te skakel. By die Oos-Kaap kampioenskap het Brandwag tweede geëindig nadat hulle Nico Malan 34-21 geklop het, maar 29-31 vasgeval het teen Hoërskool Kingsridge. Met ’n tweede plek in die Oos-Kaap kwalifiseer Brandwag se o.18-span om aan die Nasionale Uitklop deel te neem.
Brandwag se 2017 o.18A-span het die Oos-Kaap sedert 2014 elke jaar in hul ouerderdomsgroep by die Nasionale Uitkloptoernooi verteenwoordig. Die span het vier o.16 OP-spelers, Chanri Strydom, Caryn-Ann Howard, Martelize Kruger en Cayla Colling. Spankaptein, Mothira Mohammed, is kaptein van die OP o.18-span.
Afrigters Alida Duvenhage en Ané Barnard vergesel die span. Hulle albei is SA gegradeerde skeidsregsters. Duvenhage het ’n SA “A” gradering en Barnard SA “C”.